Fjølbroytt skrá fyri útoyggjastevnuna í Svínoy leygardagin Stórsligna og náttúruvakra Svínoy verður hesaferð vertur fyri útoyggjastevnuni, ið verður leygardagin 23. juni 2012, og skráin hevur eisini nógv at bjóða–eisini onkrar spennandi ætlanir! Til onkrar útoyggjastevnur hevur talið av vitjandi onkuntíð táttað í túsund, og um nøkur útoyggj er ment at hýsa stórum tiltøkum, so er tað júst Svínoy við sínum vøkru víddum og lutfalsliga stóru bygd. At nýggja sambýlið, Gamligarður, verður reist nú beint áðrenn útoyggjastevnuna, víðkar um møguleikarnar fyri at hýsa størri tiltøkum í Svínoy, tí tann bygningurin gevur nógvar nýggjar møguleikar til oynna. Bátaframsýning og framtíðarætlan Á útoyggjastevnum hittast fólk frá øllum útoyggjunum og onnur við. Árligi aðalfundurin hjá Útoyggjafelagnum er fastur táttur á skránni umframt mong onnur forvitnislig tiltøk. Í ár hava svínoyingar valt at sýna fram fleiri av teimum gomlu, føroysku bátunum, sum eru í Svínoy. Ymsar aðrar framsýningar verða eisini. Millum annað verður at síggja ein framtíðarætlan fyri svínoynna. Sangframførsla og miðsummarbál Har verða myndaframsýningar og gongutúrar. Símun Hansen greiðir frá søguligum støðum í bygdini. Heri Joensen prestur greiðir frá kirkjuni, og sangarar úr Havnarkórinum við Ólavi Hátún luttaka við sangi. Um kvøldið verður útimøti og seinni aftur verður felags bál í fjøruni, har Jóannes Hansen heldur røðu, og fólk hugna sær við samveru og sangi. Fyrireikararnir vóna, at mong vilja leggja leiðina út til Svínoyar um vikuskiftið, og øll eru væl komin. Skráin Skráin fyri útoyggjastevnuna í Svínoy leygardagin 23. juni 2012 er henda: 9.00 -11.00 Morgunmatur í Lærarahúsunum 10.30 Aðalfundur í skúlanum 11.00 Rennikapping-Treysti skipar fyri 11.00-Gamli handilin hjá Óla Hans er opin. Har fáast seðlar til kondibingo. 11.30 Túrur út á Dragan-Marius á Geilini sigur frá 12.00–14.00 Døgurði kann keypast í Lærarahúsinum 13.00 Seyðahundakynstur verður at síggja omanfyri Dansistovuna 14.00 Stevnan verður sett uppi á Fløtti-Óli á Geilini heldur røðu 14.30 Bátaframsýning undir Túvubakka. Ólavur Hátún og Bjarni Jacobsen greiða frá bátunum 14.30-19.00 Loppumarknaður í Nýggja Neysti 14.30-21.00 Myndaframsýning í skúlanum 14.30-21.00 Salurin“ Smyrna” er opin. Sjónband við Edvard í Svínoy, Jukim Olsen o. ø. verður at síggja. 14.30 Svínoyarætlan um bátasavn verður sýnd fram í Dansistovuni. 15.00-18.00 Ymiskt fyri børn uppi á Váli 15.00 Fótbóltskapping fyri børn. Síðsta freist at melda til er kl. 14.30. 15.00 Farið verður eystur í Árants holu, har Óli á Geilini greiðir frá 15.30 Togtogan 16.00 Heri Joensen greiðir frá kirkjuni. Sangarar úr Havnarkórinum við Ólavi Hátún sum leiðara syngja. 16.45 Gongutúrur runt í bygdini, har Símun Hansen greiðir frá. 18.00 Heri Joensen greiðir frá kirkjuni. Sangarar úr Havnarkórinum við Ólavi Hátún sum leiðara syngja. 19.00 Útimøti í Túninum-Klaksvíkingar skipa fyri 21.00 Miðsummarbál í fjøruni. Jóannes Hansen heldur røðu og vit syngja saman. 22.00 Føroyskur dansur í Dansistovuni Matsøla verður í Íshúsinum og í Lærarahúsinum Útoyggjastevnunevndin/við Óla á Geilini Tel: 281105